[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.3.2007

KOM(2007) 122 endelig

2007/0045 (CNS)

Forslag til

RÅDETS FORORDNING

om ændring af forordning (EF) nr. 1290/2005 om finansiering af den fælles landbrugspolitik

(forelagt af Kommissionen)

BEGRUNDELSE

Baggrunden for forslage T

- Begrundelse og formål

Ifølge det krav om offentliggørelse af oplysninger om modtagere af EF-midler, der blev indsat i finansforordningen ved Rådets forordning (EF, Euratom) nr. 1995/2006, skal de nærmere bestemmelser fastlægges i de relevante sektorspecifikke regler. Med henblik på at gennemføre denne forpligtelse er det nødvendigt at ændre Rådets forordning (EF) nr. 1290/2005 om finansiering af den fælles landbrugspolitik. En række udestående problemer med den effektive anvendelse af forordningen er også blevet behandlet.

Forslaget omfatter derfor følgende spørgsmål:

1. Offentliggørelse af information om modtagere af midler fra EGFL og ELFUL

Følgende principper er lagt til grund:

- for så vidt angår EGFL's udgifter, opdeling mellem direkte betalinger og anden finansiering

- for så vidt angår ELFUL's udgifter, et enkelt beløb for den samlede offentlige finansiering

- efterfølgende årlig offentliggørelse af oplysninger pr. regnskabsår

- offentliggørelse dækker ELFUL's udgifter fra og med 1. januar 2007 og EGFL's udgifter fra og med 16. oktober 2007

- medlemsstaterne offentliggør oplysninger på nationalt plan.

De nærmere regler bør fastlægges i de gennemførelsesbestemmelser, som Kommissionen skal vedtage.

Ifølge bilag VI til Kommissionens forordning (EF) nr. 1974/2006 af 15. december 2006 om gennemførelsesbestemmelser til Rådets forordning (EF) nr. 1698/2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL)[1] skal medlemsstaternes forvaltningsmyndigheder fra 2008 mindst en gang om året offentliggøre en liste i elektronisk eller anden form over modtagere af støtte fra programmerne for udvikling af landdistrikterne, foranstaltningernes navn og beløbet for de offentlige midler, der er tildelt disse foranstaltninger. Startdatoen for offentliggørelsen af disse oplysninger er nu blevet afløst af forordning (EF, Euratom) nr. 1605/2002, som ændret ved forordning (EF) nr. 1995/2006, der fastsætter efterfølgende offentliggørelse af oplysninger om modtagere af midler fra denne fond fra og med 1. januar 2007.

2. Nedsættelse og suspendering af månedlige og mellemliggende betalinger til medlemsstaterne

Den nuværende ordning efter artikel 17 og 27 er ikke velegnet i en situation, hvor kernekomponenter af en national kontrolordning ikke eksisterer eller ikke anvendes effektivt over en længere periode, og hvor en løsning ikke kan iværksættes i den nærmeste fremtid. Det foreslås derfor at indføre en ny ordning, hvorefter Kommissionen er beføjet, men ikke forpligtet til at nedsætte eller suspendere betalinger. Ordningen anvendes kun, hvis alle nedennævnte betingelser er opfyldt:

- Kommissionen har allerede pålagt to finansielle korrektioner for den samme foranstaltning og med den samme begrundelse

- en eller flere kernekomponenter af den pågældende kontrolordning eksisterer ikke eller anvendes ikke effektivt på grund af de konstaterede manglers alvor eller vedvarende karakter

- Kommissionen har konstateret, at medlemsstaten ikke har gennemført dens henstilling om at afhjælpe situationen, og at medlemsstaten ikke kan eller ikke vil afhælpe de pågældende mangler i den nærmeste fremtid.

Inden suspenderingen eller nedsættelsen vil Kommissionen sende en "advarselsskrivelse" til medlemsstaterne. Beslutningen vil være gyldig for en periode, der fastlægges af Kommissionen, og omfatter betalinger efter beslutningen, uden at det er nødvendigt at gentage proceduren hver måned.

3. Ændring af forordningens artikel 31, stk. 5, (undtagelser til den såkaldte 24-månedersregel)

Ifølge forordning (EØF) nr. 4045/89 skal medlemsstaterne udføre efterfølgende kontrol af visse udgifter efter den fælles landbrugspolitik. En ordret fortolkning af 24-månedersreglen i forordningens artikel 31, stk. 4, forhindrer, at Kommissionen kan pålægge medlemsstaterne finansielle korrektioner i de tilfælde, hvor de ikke overholder deres kontrolforpligtelser efter nævnte forordning på grund af utilstrækkelig tid efter medlemsstaternes kontrol. Det foreslås derfor at ændre forordningens artikel 31, stk. 5, på en sådan måde, at Kommissionen kan råde over tilstrækkelig tid til at undersøge, om medlemsstaterne har opfyldt deres kontrolforpligtelser efter forordning (EØF) nr. 4045/89, og i givet fald pålægge finansielle korrektioner.

4. Kommissionens gennemførelsesbeføjelser efter artikel 42

Det foreslås at tilpasse denne artikel, så Kommissionen får mulighed for at vedtage gennemførelsesbestemmelser til alle bestemmelser i forordningen. Med en ny artikel om gennemsigtighed i forordningen bør der også henvises direkte til artiklen om gennemførelsesbeføjelser for gennemsigtighedsbestemmelser, så Kommissionen kan bemyndiges til at vedtage gennemførelsesbestemmelser.

5. Tekniske tilpasninger

Endelig foreslås det at løse en række mindre tekniske problemer, der navnlig vedrører sammenhængen mellem den finansielle forvaltning af ELFUL og den finansielle forvaltning af strukturfondene og finansieringen af interventionsforanstaltninger, hvis der ikke er fastsat et beløb pr. enhed.

- Generel baggrund

Nedsættelse af månedlige og mellemliggende betalinger er allerede mulig efter gældende regler. Der er dog behov for forbedringer for den specifikke situation, som forslaget vedrører. Hvad gennemsigtighed angår, er det nødvendigt at tilpasse forordningen på grund af nye lovgivningstiltag.

- Gældende bestemmelser på det område, som forslaget vedrører

Artikel 17, 27 og 42 i Rådets forordning (EF) nr. 1290/2005Artikel 105, stk. 3, i forordning (EF) nr. 1083/2006Artikel 30, stk. 3, og artikel 53b i Rådets forordning (EF) nr. 1605/2002.

- Overensstemmelse med andre EU-politikker og -mål

Ikke relevant.

Høring af de interesserede parter og konsekvensanalyse

- Høring af interesserede parter

Ikke relevant, da forslaget egentlig kun vedrører forholdet mellem medlemsstaterne og Kommissionen.

- Ekspertbistand

Der var ikke brug for ekstern ekspertbistand.

- Konsekvensanalyse

Det er nødvendigt at vedtage en rådsforordning for at ændre en eksisterende rådsforordning.

Andre muligheder kan ikke benyttes, da de ikke har samme retsvirkning.

Forslagets retlige aspekter

- Resumé af forslaget

- indførelse af retsforskrifter om gennemsigtighed

- ny ordning for nedsættelse af de månedlige og mellemliggende landbrugsbetalinger til medlemsstaterne i en specifik situation

- øget anvendelse af finansielle korrektioner for efterbetalingskontrol

- tekniske tilpasninger.

- Retsgrundlag

Artikel 37, stk. 2, tredje afsnit, i traktaten om oprettelse af Det Europæiske Fællesskab.

- Subsidiaritetsprincip

Forslaget falder ind under Fællesskabets enekompetence. Subsidiaritetsprincippet finder derfor ikke anvendelse.

- Proportionalitetsprincip

Forslaget stemmer overens med proportionalitetsprincippet af følgende grunde.

Ændringen vedrørende nedsættelser indebærer en procedure, der stort set svarer til eksisterende procedurer. Hvad gennemsigtighed angår, er forslaget holdt på et ret enkelt plan, og disse spørgsmål er aftalt med medlemsstaterne. Ændringerne vil i øvrigt give en bedre gennemførelse af forordning (EF) nr. 1290/2005.

En administrativ byrde for regionale og lokale myndigheder, erhvervsdrivende og borgere eksisterer ikke. Den administrative byrde for medlemsstaterne og EF er minimal, og den finansielle byrde er ikke større end før. Gennemsigtighed kræver en ekstra indsats af medlemsstaterne og EF.

- Reguleringsmiddel/-form

Foreslået middel: En forordning.

Andre midler vil ikke være hensigtsmæssige af følgende grund: En rådsforordning er nødvendig, da ændringerne vedrører en rådsforordning.

Budgetmæssige virkninger

Forslaget har ingen konsekvenser for EU's budget.

Yderligere oplysninger

- Ophævelse af gældende retsforskrifter

Nej.

Det bemærkes dog, at Kommissionen i sit forslag til Rådets forordning om regler for frivillig modulering af de direkte betalinger, der er fastsat i forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EF) nr. 1290/2005 [2] , har foreslået en ændring af artikel 42 i forordning (EF) nr. 1290/2005, der svarer til ændringen i dette forslags artikel 1, nr. 8, og som derfor afløses af dette nye forslag.

2007/0045 (CNS)

Forslag til

RÅDETS FORORDNING

om ændring af forordning (EF) nr. 1290/2005 om finansiering af den fælles landbrugspolitik

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37, stk. 2, tredje afsnit,

under henvisning til forslag fra Kommissionen,

under henvisning til udtalelse fra Europa-Parlamentet[3],

efter høring af Den Europæiske Tilsynsførende for Databeskyttelse, og

ud fra følgende betragtninger:

1. I forbindelse med interventionsforanstaltninger, for hvilke der ikke fastlægges et fast beløb pr. enhed inden for rammerne af en fælles markedsordning, bør der fastsættes gennemførelsesbestemmelser navnlig for metoden til bestemmelse af de beløb, der skal finansieres, finansiering af udgifter som følge af binding af midler, der anvendes til opkøb af produkter, og finansiering af de udgifter, som oplagring og i givet fald forarbejdning medfører.

2. I betragtning af arten af de foranstaltninger og programmer, der er omfatttet af artikel 28 i Rådets beslutning 90/424/EØF om visse udgifter på veterinærområdet[4], bør det fastsættes, at EGFL i behørigt begrundede tilfælde kan finansiere de administrations- og personaleudgifter, som gennemførelsen af sådanne foranstaltninger og programmer medfører.

3. I artikel 17 i Rådets forordning (EF) nr. 1290/2005[5] fastlægges den procedure, som Kommissionen skal følge, når den beslutter at nedsætte eller suspendere månedlige betalinger. I forordningens artikel 27 fastlægges den procedure, som Kommissionen skal følge, når den suspenderer eller nedsætter mellemliggende betalinger.

4. I henhold til artikel 31 i forordning (EF) nr. 1290/2005 træffer Kommissionen beslutning om de beløb, der skal udelukkes fra EF-finansiering, hvis den konstaterer, at de pågældende udgifter er blevet afholdt på en måde, så EF-bestemmelserne misligholdes. Som led i den procedure, der fører til udelukkelse fra EF-finansiering, fremsætter Kommissionen med henblik på at afhjælpe situationen henstillinger til medlemsstaterne om den måde, som EF-bestemmelserne skal anvendes på. Hvis en medlemsstat undlader at gennemføre en henstilling, vil Kommissionen træffe yderligere beslutninger om udelukkelse af udgifterne. Endvidere kan det i nogle tilfælde fastslås, at en medlemsstat ikke kan eller ikke vil gennemføre en henstilling i den nærmeste fremtid.

5. Under disse omstændigheder beskytter den mulighed for at suspendere eller nedsætte månedlige eller mellemliggende betalinger, der for tiden er fastsat i artikel 17 og 27 i forordning (EF) nr. 1290/2005, ikke EF's interesser i tilstrækkeligt omfang. Der bør i denne sammenhæng fastsættes en ny procedure, der giver Kommissionen mulighed for mere effektivt at suspendere eller nedsætte betalinger i specifikke situationer.

6. Forudgående suspendering eller nedsættelse af betalinger på landbrugsområdet vil kunne få alvorlige finansielle følger for den pågældende medlemsstat. I sammenligning med beslutningen om regnskabsafslutning har medlemsstaten kun begrænsede muligheder for at forsvare sin position over for Kommissionen. Af disse grunde bør den nye procedure for suspendering eller nedsættelse af betalinger kun anvendes i tilfælde af, at en eller flere kernekomponenter af den pågældende nationale kontrolordning ikke eksisterer eller ikke kan anvendes effektivt på grund af de konstaterede manglers alvorlige eller vedvarende karakter.

7. Det bør afklares nærmere, på hvilke betingelser en mellemliggende anmeldelse af udgifter til Den Europæiske Landbrugsfond for Udvikling af Landdistrikterne (ELFUL) ikke kan tages i betragtning.

8. Efter Rådets forordning (EØF) nr. 4045/89 af 21. december 1989 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, og om ophævelse af direktiv 77/435/EØF[6] skal medlemsstaterne udføre efterfølgende kontrol med visse udgifter i forbindelse med den fælles landbrugspolitik i regnskabsår "n" i perioden fra 1. juli n+1 til 30. juni n+2. Rapporten til Kommissionen om kontrolaktiviteterne i nævnte periode skal først indgives inden udgangen af år n+2.

9. Den tidsbegrænsning for beslutninger om regnskabsafslutning, der er fastsat i artikel 31, stk. 4, i forordning (EF) nr. 1290/2005, gør det faktisk umuligt for Kommissionen at træffe beslutning om udelukkelse fra EF-finansiering i tilfælde af, at en medlemsstat ikke overholder sine kontrolforpligtelser efter forordning (EØF) nr. 4045/89. Problemet bør løses ved, at tidsbegrænsningen ikke gælder for misligholdelse af medlemsstaternes kontrolforpligtelser efter forordning (EØF) nr. 4045/89, såfremt Kommissionen reagerer på en medlemsstats rapport inden for tolv måneder efter modtagelse af rapporten.

10. Artikel 33, stk. 4, andet afsnit, i forordning (EF) nr. 1290/2005 bør udgå, da der ikke er noget behov for, at medlemsstaterne underretter Kommissionen om, hvordan de har besluttet eller forventer at genbruge de aflyste midler og ændre finansieringsplanen for det pågældende program for udvikling af landdistrikter.

11. Med henblik på at tilpasse overgangsbestemmelserne for Den Europæiske Udviklings- og Garantifond for Landbruget (EUGFL), Udviklingssektionen, til de nye bestemmelser, der gælder for strukturfondenes næste programmeringsperiode, bør artikel 40, stk. 1, i forordning (EF) nr. 1290/2005 ændres i overensstemmelse med artikel 105, stk. 3, i Rådets forordning (EF) nr. 1083/2006 af 11. juli 2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999[7].

12. Retsgrundlaget for vedtagelse af gennemførelsesbestemmelser til forordning (EF) nr. 1290/2005 bør fastlægges nærmere. Kommissionen bør navnlig kunne vedtage gennemførelsesbestemmelser for offentliggørelse af oplysninger om modtagere af støtte fra den fælles landbrugspolitiks ordninger for interventionsforanstaltninger, hvor der ikke er fastlagt et fast beløb pr. enhed i en fælles markedsordning, og for bevillinger, der er blevet overført for at kunne finansiere de udgifter, som er omhandlet i nævnte forordnings artikel 3, stk. 1, litra c).

13. I forbindelse med revisionen af Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget[8] blev der i forordningen indsat en artikel 30, stk. 3, og artikel 53b, stk. 2, litra d), om efterfølgende offentliggørelse af oplysninger om modtagere af budgetmidler for at gennemføre det europæiske gennemsigtighedsinitiativ. Nærmere bestemmelser om denne offentliggørelse skal fastsættes i sektorspecifikke forordninger. Både Den Europæiske Garantifond for Landbruget (EGFL) og ELFUL udgør en del af De Europæiske Fællesskabers budget og finansieringsudgifterne som led i den delte forvaltning mellem medlemsstaterne og EF. Der bør derfor vedtages bestemmelser om offentliggørelsen af oplysninger om modtagere af støtte fra disse fonde.

14. Med henblik herpå bør medlemsstaterne sørge for årlig efterfølgende offentliggørelse af oplysninger om støttemodtagere og de beløb, som hver modtager har modtaget fra hver af disse fonde. Offentliggørelse af disse oplysninger øger gennemsigtigheden af anvendelsen af EF-midler i den fælles landbrugspolitik og bidrager til en sund forvaltning af disse fonde, da den offentlige kontrol med de anvendte penge øges . Da de tilstræbte mål er af allerstørste betydning, er det under hensyn til proportionalitetsprincippet og kravet om beskyttelse af personoplysninger berettiget at fastsætte, at al relevant information skal offentliggøres over for den brede offentlighed, da det ikke er mere end, hvad der kræves i et demokratisk samfund til forebyggelse af uregelmæssigheder.

15. Forordning (EF) nr. 1290/2005 bør derfor ændres -

UDSTEDT FØLGENDE FORORDNING:

Artikel 1

I forordning (EF) nr. 1290/2005 foretages følgende ændringer:

1) I artikel 3 tilføjes følgende stykke:

"3. Hvis et beløb pr. enhed som led i en fælles markedsordning ikke fastlægges for en interventionsforanstaltning, finansierer EGFL den pågældende foranstaltning på grundlag af faste beløb, der er ensartede for hele Fællesskabet, navnlig for midler fra medlemsstaterne, der anvendes til at opkøbe produkter, til materielle operationer i forbindelse med oplagring og i givet fald til forarbejdning af interventionsprodukter.

De respektive udgifter og omkostninger beregnes efter proceduren i artikel 41, stk. 3."

2) I artikel 13 tilføjes følgende stykke:

"I behørigt begrundede tilfælde gælder stk. 1 ikke for de foranstaltninger og programmer, der er omfattet af Rådets beslutning 90/424/EØF."

3) Som artikel 17a indsættes:

"Artikel 17a Nedsættelse og suspendering af månedlige betalinger i specifikke tilfælde

1. I overensstemmelse med stk. 2 og 3 kan Kommissionen, uden at dette berører anvendelsen af artikel 17, beslutte at nedsætte eller suspendere de i artikel 14 omhandlede månedlige betalinger for en periode, der fastlægges i beslutningen.

2. Månedlige betalinger kan nedsættes eller suspenderes, hvis følgende betingelser er opfyldt:

a) Kommissionen har allerede i form af mindst to beslutninger i henhold til artikel 31 af samme grunde besluttet at udelukke udgifter, som den pågældende medlemsstat har afholdt for den samme foranstaltning, fra EF-finansiering

b) grunden til den i litra a) omhandlede udelukkelse er, at en eller flere af kernekomponenterne af den pågældende nationale kontrolordning ikke eksisterer eller ikke fungerer effektivt på grund af de konstaterede manglers alvor eller vedvarende karakter

c) Kommissionen har konkluderet, at den pågældende medlemsstat ikke har gennemført dens henstillinger om at udbedre situationen, og at medlemsstaten ikke vil kunne gøre det i den nærmeste fremtid.

3. Inden Kommissionen træffer beslutningen i stk. 1, underretter den den pågældende medlemsstat om sine hensigter og anmoder medlemsstaten om at reagere inden for en frist, som den fastsætter under hensyn til, hvor alvorlig sagen er, og som generelt ikke kan være under 30 dage.

Den procentsats, som de månedlige betalinger kan nedsættes med eller suspenderes for, svarer til den procentsats, som Kommissionen vedtager i sin seneste beslutning, jf. stk. 2, litra a)."

4) Artikel 26, stk. 4, affattes således:

"4. Kommissionen underretter hurtigst muligt det godkendte betalingsorgan og det koordinerende organ, når det er blevet udpeget, hvis en af de i stk. 3 nævnte betingelser ikke er opfyldt. En udgiftsanmeldelse kan ikke tages i betragtning, hvis en af betingelserne i litra a) eller c) ikke er opfyldt."

5) Som artikel 27a indsættes:

"Artikel 27a Suspendering og nedsættelse af de mellemliggende betalinger i specifikke tilfælde

Article 17a anvendes med de fornødne ændringer på suspendering og nedsættelse af de i artikel 26 omhandlede mellemliggende betalinger."

6) I artikel 31, stk. 5, indsættes som litra c):

"c) medlemsstaternes misligholdelse af deres forpligtelser efter Rådets forordning (EØF) nr. 4045/89*, såfremt Kommissionen skriftligt underretter medlemsstaten om resultatet af efterprøvningen inden for 12 måneder efter modtagelse af medlemsstatens rapport om dens efterprøvning af de pågældende udgifter.

* EFT L 388 af 30.12.1989, s. 18."

7) Artikel 33, stk. 4, andet afsnit, udgår.

8) Artikel 40, stk. 1, affattes således:

"1. Uanset artikel 31, stk. 2, artikel 32, stk. 4, og artikel 37, stk. 1, i forordning (EF) nr. 1260/1999* vil delbeløb, hvorover der er disponeret med henblik på interventioner, der medfinansieres af EUGFL, Udviklingssektionen, og som er godkendt af Kommissionen mellem den 1. januar 2000 og den 31. december 2006, og for hvilke den attesterede oversigt over faktisk afholdte udgifter, den endelige rapport om gennemførelsen og den erklæring, der henvises til i artikel 38, stk. 1, litra f), i nævnte forordning, ikke er tilsendt Kommissionen senest 15 måneder efter sidste dato for støtteberettigelse som fastsat i afgørelsen om ydelse af et bidrag fra fondene, automatisk blive frigjort af Kommissionen senest seks måneder efter fristen, hvilket vil give anledning til tilbagebetaling af uretmæssigt udbetalte beløb.

* EFT L 161 af 26.6.1999, s. 1."

9) Artikel 42 ændres som følger:

a) i indledningen affattes andet punktum således:

"Disse regler omfatter navnlig:"

b) nr. 1 affattes således:

"1. betingelserne for godkendelse af betalingsorganer og den specifikke godkendelse af koordineringsorganer, deres respektive funktioner, de nødvendige oplysninger og de nærmere regler for, hvordan de skal være til rådighed for eller fremsendes til Kommissionen".

c) som nr. 8 a , 8 b og 8 c indsættes:

"8 a . de nærmere regler om finansiering og bogføring af interventionsforanstaltninger i form af offentlig oplagring samt andre udgifter, der finansieres af EGFL og ELFUL

8 b . de nærmere regler om den i artikel 44a fastsatte forpligtelse til at offentliggøre oplysninger om modtagerne, herunder også aspekter vedrørende beskyttelse af enkeltpersoner, for så vidt angår behandlingen af deres personlige data

8 c . betingelser og nærmere regler for de bevillinger, der er overført med henblik på at finansiere de i artikel 3, stk. 1, litra c), omhandlede udgifter".

10) Som artikel 44a indsættes:

"Artikel 44a Offentliggørelse af oplysninger om modtagere

I henhold til artikel 53b, stk. 2, litra d), i forordning (EF) nr. 1605/2002 sørger medlemsstaterne for årlig efterfølgende offentliggørelse af oplysninger om modtagere af midler fra EGFL og ELFUL og de beløb, som hver modtager har modtaget fra hver af disse fonde.

Offentliggørelsen skal mindst omfatte:

a) for EGFL, beløb opdelt mellem direkte betalinger som omhandlet i artikel 2, litra d), i forordning (EF) nr. 1782/2003 og andre udgifter

b) for ELFUL, det samlede beløb af de offentlige midler, som modtageren har modtaget."

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende .

Artikel 1, nr. 10, anvendes for EGFL's udgifter, der afholdes fra den 16. oktober 2007, og for ELFUL's udgifter fra den 1. januar 2007.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

[1] EUT L 368 af 23.12.2006, s. 15.

[2] KOM(2006) 241 endelig.

[3] EUT C … af …., s. ….

[4] EFT L 224 af 18.8.1990, s. 19. Senest ændret ved afgørelse 2006/965/EF (EUT L 397 af 30.12.2006, s. 22).

[5] EUT L 209 af 11.8.2005, s. 1. Senest ændret ved forordning (EF) nr. 320/2006 (EUT L 58 af 28.2.2006, s. 42).

[6] EFT L 388 af 30.12.1989, s. 18. Senest ændret ved forordning (EF) nr. 2154/2002 (EFT L 328 af 5.12.2002, s. 4).

[7] EUT L 210 af 31.7.2006, s. 25.

[8] EFT L 248 af 16.9.2002, s. 1. Ændret ved forordning (EF) nr. 1995/2006 (EUT L 390 af 30.12.2006, s. 1).